ગોલ્ડ કોસ્ટ કોમનવેલ્થ ગેમ્સ અગાઉ ભારતીય બોક્સરો સિરિંજ વિવાદમાં સપડાયા હતા. જોકે આ મામલે કોઈ પણ ભારતીય બોક્સર દોષી ઠર્યો નથી. અલબત્ત, ભારતીય ટીમના ડોક્ટરને સિરિંજને ડિસ્પોઝ ન કરવા બદલ કોમનવેલ્થ ગેમ્સ ફેડરેશને ઠપકો આપીને છોડી મૂક્યા છે, જેના કારણે ભારતે રાહત અનુભવી હતી. કોમનવેલ્થ ગેમ્સ ફેડરેશનની મેડિકલ કાઉન્સીલે કરેલી ફરિયાદના પગલે ગેમ્સ ફેડરેશને આ અંગે સુનાવણી યોજી હતી અને ભારતીય ડોક્ટર અમોલ પાટીલને સિરિંજોને ડિસ્પોઝ ન કરવા બદલ દોષી ઠેરવ્યા હતા. પાટીલે ભારતીય ટીમના એક બીમાર ખેલાડીને બી કોમ્પલેક્સના ઈન્જેક્શન આપ્યા હતા, જે પછી ઈન્જેક્શનની સિરિંજોને યોગ્ય રીતે ડિસ્પોઝ કરી નહતી.